187 polisiebeamptes vas in twee maandeŉ Totaal van 187 polisiebeamptes is die afgelope twee maande vir misdade soos moord, verkragting en roof in hegtenis geneem, berig die Sunday Times. Volgens die berig is daar tussen 8 Julie en 26 Augustus 39 beamptes vir moord, 14 vir verkragting, 20 vir roof en 23 vir korrupsie in hegtenis geneem. Die Sunday Times het die inligting bekom vanaf ŉ dokument wat deur die polisie se menslike hulpbronne departement uitgereik is. Daar is ook nege beamptes in hegtenis geneem vir die besit van dwelms, nege vir dronkbestuur, agt vir diefstal, vyf vir aanranding en twee vir kaping. Die Sunday Independent berig intussen dat die Gautengse regering nagenoeg R100 miljoen in siviele eise teen die polisie in 2011 en 2012 uitbetaal het. In 2012 was daar 1427 eise teen die polisie in vergelyking met die 652 in 2011. Faith Mazibuko, LUR vir gemeenskapsveiligheid, het dit bekend gemaak in antwoord op ŉ parlementere vraag. Mazibuko sê die toename in eise is as gevolg van mense se bewustheid rakende hul grondwetlike regte en sekere regsfirmas wat spesialiseer in die tipe eise.